《彭城三咏之一戏马台歌》
宋代·贺铸

秦蛇已中断，刘项方龙战。
叱吒沮风云，睢盱走霆电。
鸿沟一画天地开，楚王洗剑东归来。
新都形胜控淮泗，笼山络谷营高台。
重瞳登览何为者，不知招贤知戏马。
上如激矢下投丸，兰筋霜腕便回盘。
半夜悲歌骓不逝，明日阴陵行路难。
騋牝三千归汉闲，粟豆尤闻蠹县官。
君不见华山之阳古垧牧，春风吹草年年绿。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。